REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 broj 06-2/250-15

10. jun 2015. godine

B e o g r a d

ZAPISNIK

51. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 10. JUNA 2015. GODINE

Sednica je počela u 13,10 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Dušica Nikolić, Miloš Tošanić, Dragoljub Zindović, Olivera Pešić, Nikola Jolović, Ivan Jovanović, Momo Čolaković, dr Milorad Mijatović i Žika Gojković.

Sednici su prisustvovali Sonja Vlahović, zamenik Radmila Kostića, Goran Mladenović, zamenik Gorana Kovačevića i Goran Vukadinović zamenik Suzane Šarac.

Članovi Odbora Vojislav Vujići Dejan Radenković pristupili su sednici u toku razmatranja prve tačke dnevnog reda.

Sednici nisu prisustvovali Đorđe Stojšić i Zoltan Pek, niti njihovi zamenici.

Na poziv predsednika Odbora, sednici su prisustvovali predstavnici Ministarstva finansija: Branko Drčelić, v.d. direktora Uprave za javni dug i Marko Savić, savetnik u Upravi za javni dug.

Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika 46, 47, 48, 49. i 50. sednice Odbora -

1. Razmatranje Predloga zakona o potvrđivanju Sporazuma o zajmu između Republike Srbije i Međunarodne banke za obnovu i razvoj (Zajam za razvoj i restrukturiranje preduzeća SOE-DPL), koji je podnela Vlada (broj 011-1517/15 od 2. juna 2015. godine);

2. Razmatranje Predloga zakona o potvrđivanju Sporazuma o zajmu (Projekat unapređenje zemljišne administracije u Srbiji) između Republike Srbije i Međunarodne banke za obnovu i razvoj, koji je podnela Vlada (broj 011-1519/15 od 2. juna 2015. godine);

3. Utvrđivanje predloga zaključka povodom razmatranja Izveštaja o radu Agencije za borbu protiv korupcije za 2014. godinu, sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcionog plana za njeno sprovođenje (01 broj 02-880/15 od 31. marta 2015. godine);

4. Utvrđivanje predloga zaključka povodom razmatranja Izveštaja o radu Fiskalnog saveta za 2014. godinu (broj 02-891/15 od 1. aprila 2015. godine);

5. Utvrđivanje predloga zaključka povodom razmatranja Izveštaja o radu Državne revizorske institucije za 2014. godinu (broj 02-881/15 od 31. marta 2015. godine);

6. Utvrđivanje predloga zaključka povodom razmatranja Izveštaja o radu Republičke komisije za zaštitu prava u postupcima javnih nabavki u periodu od 1. jula do 31. decembra 2014. godine (broj 02-879/15 od 31. marta 2015. godine).

Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnike 46, 47, 48, 49. i 50. sednice Odbora.

**Prva tačka dnevnog reda**: Razmatranje Predloga zakona o potvrđivanju Sporazuma o zajmu između Republike Srbije i Međunarodne banke za obnovu i razvoj (Zajam za razvoj i restrukturiranje preduzeća SOE-DPL), koji je podnela Vlada (broj 011-1517/15 od 2. juna 2015. godine);

Branko Drčelić, vršilac dužnosti direktora Uprave za javni dug u Ministarstvu finansija, predstavio je navedeni predlog zakona, obrazložio razloge za njegovo donošenje i rešenja koja se predlažu tim zakonom. Predmetnim sporazumom predviđeno je da se Republika Srbija zaduži kod Međunarodne banke za obnovu i razvoj u iznosu do 88.300.000 evra, pri čemu bi rok otplate kredita bio 20 godina, grejs period 8 godina i kamatna stopa 0,60%. Takođe, postoji obaveza plaćanja jednokratne pristupne naknade Banci u iznosu od 0,25% od iznosa zajma i naknade na nepovučena sredstva koja se plaća Banci na godišnjem nivou i iznosi 0,25% na nepovučena sredstva zajma, a koja će biti plaćena samo za 2015. godinu, jer je planirano da se sredstva zajma povuku do jula meseca. Početak otplate kredita je 15. jun 2023. godine i isplatiće se u 24 uzastopne polugodišnje rate. Sredstva ovog kredita će se koristiti u svrhu razvoja i restrukturiranja preduzeća u Republici Srbiji.

Ivan Jovanović, zamenik predsednika Odbora postavio je pitanja u vezi odluke Vlade da se zaduži umesto da uštede koje su ostvarene u budžetu, iskoristi za restrukturiranje firmi u Republici Srbiji, i visine javnog duga nakon novog zaduživanja o kojima Odbor raspravlja na ovoj sednici.

Predstavnik Ministarstva finansija je kao razlog za zaduživanje naveo činjenicu da je predmetni zajam veoma povoljan, kao i da je bolje uzeti tako dugoročan zajam nego povlačiti sredstva sa finansijskog tržišta. U pogledu visine javnog duga, on je ukazao da će isti, na osnovu dosadašnjih pokazatelja, biti na nižem nivou od javnog duga planiranog Zakonom o budžetu za 2015. godinu.

Na predlog predsednika, Odbor je većinom glasova (14 za, 1 protiv, uzdržanih nije bilo), odlučio da predloži Narodnoj skupštini da prihvati Predlog zakona o potvrđivanju Sporazuma o zajmu između Republike Srbije i Međunarodne banke za obnovu i razvoj (Zajam za razvoj i restrukturiranje preduzeća SOE-DPL), koji je podnela Vlada.

\*

\* \*

Na osnovu člana 156. stav 3. Poslovnika Narodne skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o zajmu između Republike Srbije i Međunarodne banke za obnovu i razvoj (Zajam za razvoj i restrukturiranje preduzeća SOE-DPL), koji je podnela Vlada.

Za izvestioca Odbora na sednici Narodne skupštine određen je Veroljub Arsić, predsednik Odbora.

**Druga tačka dnevnog reda**: Razmatranje Predloga zakona o potvrđivanju Sporazuma o zajmu (Projekat unapređenje zemljišne administracije u Srbiji) između Republike Srbije i Međunarodne banke za obnovu i razvoj, koji je podnela Vlada (broj 011-1519/15 od 2. juna 2015. godine);

Branko Drčelić, vršilac dužnosti direktora Uprave za javni dug u Ministarstvu finansija, predstavio je predloženi zakon, obrazložio razloge za njegovo donošenje i rešenja koja se predlažu tim zakonom. Sredstva predmetnog zajma planirana su za unapređenje Projekta zemljišne administracije u Republici Srbiji. Projekat pruža podršku novoj agendi privredne reforme Vlade Republike Srbije, pri čemu će se omogućiti fiskalna konsolidacija, smanjiti fiskalni deficit, ojačati lokalna samouprava, i uspostaviti sistem E-uprave za omogućavanje pristupa informacijama o nepokretnostima, koja treba da poboljša poslovnu klimu, privuče investicije, umanji troškove i trajanje transakcija i omogući razvoj tržišta nepokretnosti. Sporazumom o zajmu predviđeno je da se Republika Srbija zaduži kod Međunarodne banke za obnovu i razvoj u iznosu do 36.200.000 evra, pri čemu bi rok otplate kredita bio 15 godina, grejs period 4 godine i kamatna stopa 0,40%. Takođe, postoji obaveza plaćanja jednokratne pristupne naknade Banci u iznosu od 0,25% od iznosa zajma i naknade na nepovučena sredstva koja se plaća Banci na godišnjem nivou i iznosi 0,25% na nepovučena sredstva zajma. Početak otplate kredita je 15. maj 2019. godine i isplatiće se u 22 uzastopne polugodišnje rate.

U diskusiji su učestvovali Ivan Jovanović, dr Milorad Mijatović i Veroljub Arsić.

Na predlog predsednika, Odbor je većinom glasova (13 za, 1 protiv, 1 nije glasao, uzdržanih nije bilo), odlučio da predloži Narodnoj skupštini da prihvati Predlog zakona o potvrđivanju Sporazuma o zajmu (Projekat unapređenje zemljišne administracije u Srbiji) između Republike Srbije i Međunarodne banke za obnovu i razvoj, koji je podnela Vlada.

\*

\* \*

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o zajmu (Projekat unapređenja zemljišne administracije u Srbiji) između Republike Srbije i Međunarodne banke za obnovu i razvoj, koji je podnela Vlada.

Za izvestioca Odbora na sednici Narodne skupštine određen je Veroljub Arsić, predsednik Odbora.

**Treća tačka dnevnog reda**: Utvrđivanje predloga zaključka povodom razmatranja Izveštaja o radu Agencije za borbu protiv korupcije za 2014. godinu, sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcionog plana za njeno sprovođenje (01 broj 02-880/15 od 31. marta 2015. godine)

Povodom ove tačke dnevnog reda nije bilo diskusije.

Na predlog predsednika, Odbor je jednoglasno odlučio da, na osnovu člana 238. Poslovnika Narodne skupštine, podnese Narodnoj skupštini Izveštaj sa Predlogom zaključka kojim ocenjuje da je Izveštaj o radu Agencije za borbu protiv korupcije za 2014. godinu, sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcionog plana za njeno sprovođenje, celovito predstavio rad Agencije u 2014. godini na primeni Zakona o Agenciji za borbu protiv korupcije, kako konkretne aktivnosti i rezultate rada Agencije u izvršavanju kontrolne i preventivne funkcije, tako i aktivnosti Agencije u vezi sa sprovođenjem Nacionalne strategije za borbu protiv korupcije u Republici Srbiji za period od 2013. do 2018. godine i Akcionog plana za njeno sprovođenje. Takođe, Narodna skupština podržava aktivnosti Agencije za borbu protiv korupcije za jačanje integriteta i odgovornosti institucija, funkcionera i zaposlenih u državnoj upravi, u cilju suzbijanja korupcije u upravi i društvu u celini.

**Četvrta tačka dnevnog reda**: Utvrđivanje predloga zaključka povodom razmatranja Izveštaja o radu Fiskalnog saveta za 2014. godinu (broj 02-891/15 od 1. aprila 2015. godine)

Povodom ove tačke dnevnog reda nije bilo diskusije.

Na predlog predsednika, Odbor je jednoglasno odlučio da, na osnovu člana 237. Poslovnika Narodne skupštine, podnese Narodnoj skupštini Izveštaj sa Predlogom zaključka kojim ocenjuje da je Fiskalni savet u svom Izveštaju o radu za 2014. godinu celovito predstavio aktivnosti Fiskalnog saveta u izvršavanju nadležnosti koje ima u skladu sa zakonom.

**Peta tačka dnevnog reda**: Utvrđivanje predloga zaključka povodom razmatranja Izveštaja o radu Državne revizorske institucije za 2014. godinu (broj 02-881/15 od 31. marta 2015. godine)

Povodom ove tačke dnevnog reda nije bilo diskusije.

Na predlog predsednika, Odbor je jednoglasno odlučio da, na osnovu člana 238. Poslovnika Narodne skupštine, podnese Narodnoj skupštini Izveštaj sa Predlogom zaključka kojim ocenjuje da je Državna revizorska institucija u svom Izveštaju o radu za 2014. godinu celovito predstavila aktivnosti Državne revizorske institucije u izvršavanju ustavnih i zakonskih nadležnosti koje ima u reviziji javnih sredstava u Republici Srbiji.

**Šesta tačka dnevnog reda**: Utvrđivanje predloga zaključka povodom razmatranja Izveštaja o radu Republičke komisije za zaštitu prava u postupcima javnih nabavki u periodu od 1. jula do 31. decembra 2014. godine (broj 02-879/15 od 31. marta 2015. godine)

Povodom ove tačke dnevnog reda nije bilo diskusije.

Na predlog predsednika, Odbor je jednoglasno odlučio da, na osnovu člana 237. Poslovnika Narodne skupštine, podnese Narodnoj skupštini Izveštaj sa Predlogom zaključka kojim prihvata Izveštaj o radu Republičke komisije za zaštitu prava u postupcima javnih nabavki u periodu od 1. jula do 31. decembra 2014. godine.

\*

\* \*

Sednica je završena u 13,30 časova.

Sednica je tonski snimana.

SEKRETAR PREDSEDNIK

Aleksandra Šašo Veroljub Arsić,s.r.